હાલમાં પેટ્રોલ અને ડીઝલના ભાવવધારા સામે બહુ ઉહાપોહ થયો ત્યારે ભાજપ સમર્થકો એવું કહેતા હતા કે વર્ષો પછી પેટ્રોલમાં બે-ત્રણ રૂપિયા વધે છે તેમાં આટલા શાને દાઝી મરો છો ? પરંતુ, આ સમર્થકો એ વાત નજરઅંદાજ કરે છે કે વાત માત્ર પેટ્રોલ અને ડીઝલના ભાવવધારાની નથી. વાત સાર્વત્રિક ભાવવધારાની છે. એક-બે, એક-બે રૂપિયા થઇને દરેક ચીજ કે સેવાના ભાવ વધ્યા કરે ત્યારે તેનો સરવાળો કરતાં મધ્યમવર્ગને ભારે માર પડે જ છે. પેટ્રોલ અને ડીઝલના ‌ભાવ વધતાં લગભગ તમામ ચીજોના ભાવ વધ્યા છે. શૈક્ષણિક સત્ર ચાલુ થઇ રહ્યું છે ત્યારે સ્કૂલોની ફીમાં તો કોઇ રાહત નથી જ મળી આ ઉપરાંત સ્ટેશનરી તથા અન્ય ચીજોના ભાવ પણ વધ્યા છે. આટલું ઓછું હોય તેમ હવે હોમ લોન તથા વ્હિકલ લોનમાં પણ વ્યાજદર વધારામાં ભડકો થયો છે.